Foto's: Skote klap in Gauteng | Maroela Media
'n Toneel van die Wadeville-skietery. Foto: Twitter
Waarskuwing: Die foto onderaan die artikel is grafies van aard en mag sensitiewe lesers ontstel.
Daar was Donderdag binne twee ure twee afsonderlike skietvoorvalle in Gauteng.
Die eerste voorval in Waydeville, Germiston, word as 'n toneel uit 'n fliek beskryf.
Vanessa Jackson, 'n woordvoerder van ER24, het aan Maroela Media gesê vier mense is dood toe daar 'n skietery buite 'n skrootwerf in die gebied plaasgevind het. Agt mense is gewond, waarvan vyf kritiek beseer is. "Twee van die kritiek beseerde pasiënte moes met 'n helikopter na 'n hospitaal geneem word."
Gerugte dui daarop dat drie van die mans wat dood is, vermeende rowers is, en een 'n polisieman.
Lt.kol. Katlego Mogale, 'n Gautengse polisiewoordvoerder, het aan Maroela Media gesê 'n onbekende hoeveelheid mans het na bewering 'n sakeman van 'n bank af agtervolg. Die polisie het 'n wenk ontvang en die vermeende rowers glo naby die skrootwerf ingewag waar 'n oor-en-weer-skietery gevolg het.
Volgens Mogale het die polisie vier verdagtes op die toneel in hegtenis geneem. "Dit is in die stadium nog nie bekend hoeveel verdagtes gevlug het en of hulle met enige geld weggekom het nie. Die ondersoek duur voort," het Mogale gesê.
Die tweede voorval het by die Glen Village-winkelsentrum in Pretoria plaasgevind. 'n Ooggetuie het aan JacarandaFM vertel sy en haar kinders was vir ontbyt by 'n restaurant in die sentrum toe twee mans opgespring en die restaurant beroof het. Sy en haar kinders het saam met ander klante in 'n rookarea gaan wegkruip waar sy twee skote gehoor het. Sy sê hulle het van die toneel gevlug toe "dinge begin stil raak het". Maroela Media wag nog vir amptelike kommentaar van die polisie oor dié voorval. Dit is nog nie duidelik of iemand in die voorval beseer is nie.